
Ίσα συνταξιοδοτικά δικαιώματα για τους μετανάστες και τις μετανάστριες στην Ελλάδα, στηρίζουμε την καμπάνια συλλογής υπογραφών

Η πρώτη γενιά μεταναστών και μεταναστριών που ήρθαν στη χώρα μας από τη δεκαετία του ’90 φτάνει σήμερα στην ηλικία της συνταξιοδότησης, ύστερα από δεκαετίες σκληρής εργασίας, εκμετάλλευσης και θεσμικών αποκλεισμών. Η απουσία διαδικασιών νομιμοποίησης τα πρώτα χρόνια, η ανασφάλιστη και υποδηλωμένη εργασία και οι δυσκολίες διατήρησης των αδειών διαμονής έχουν αφήσει σοβαρά κενά στην ασφαλιστική τους ιστορία.

Σε αυτούς τους αποκλεισμούς προστίθεται η σύνδεση του ποσού της εθνικής σύνταξης με τη συμπλήρωση 40 ετών νόμιμης και μόνιμης διαμονής στην Ελλάδα. Έτσι, ακόμη και άνθρωποι με τα ίδια χρόνια ασφάλισης και τις ίδιες εισφορές μπορούν να λαμβάνουν διαφορετικό ποσό εθνικής σύνταξης. Αντίστοιχοι περιορισμοί λόγω διαμονής επηρεάζουν και το Επίδομα Κοινωνικής Αλληλεγγύης Ανασφάλιστων Υπερηλίκων. Πρόκειται για ένα ζήτημα εργατικών δικαιωμάτων, κοινωνικής δικαιοσύνης και αγώνα ενάντια στον θεσμικό ρατσισμό.

Διεκδικούμε:

Την άμεση αποσύνδεση του ποσού της εθνικής σύνταξης και του Επιδόματος Κοινωνικής Αλληλεγγύης Ανασφάλιστων Υπερηλίκων από τον χρόνο παραμονής στην Ελλάδα.

Τη σύναψη διακρατικών συμφωνιών με τις χώρες καταγωγής, όπου δεν υπάρχουν, ώστε να συνυπολογίζεται δίκαια ο χρόνος ασφάλισης σε κάθε χώρα.

Στηρίζουμε την καμπάνια συλλογής υπογραφών, Καλούμε όλα μας τα μέλη να την υπογράψουν! https://secure.avaaz.org/community_petitions/en/the_greek_government_equal_pensions_for_immigrants_living_in_greece/ 

Οι άνθρωποι που εργάστηκαν και έζησαν εδώ για δεκαετίες δικαιούνται αξιοπρεπή γηρατειά και ίσα συνταξιοδοτικά δικαιώματα. 

